ঢাকা-চট্টগ্রাম মহাসড়ক নির্মাণে ব্যয় ও সময় বৃদ্ধির যুক্তির সঙ্গে একমত নয় পরিকল্পনা কমিশন। সংশ্লিষ্টরা বলছেন, ২০১৩ সালে প্রকল্পটির ব্যয় বড় অংশ বৃদ্ধি করা হয়। সে সময় বিশেষজ্ঞ দল পর্যবেক্ষণ করে বেশকিছু সুপারিশ প্রদান করে। সে অনুপাতে ব্যয় বৃদ্ধি করা হয়েছিল। ব্যয়বৃদ্ধির নতুন এ যুক্তি গ্রহণযোগ্য নয়। তাই প্রকল্পের প্রকৃত কাজ পর্যবেক্ষণ ও ব্যয় বিশ্লেষণে সম্প্রতি আইএমইডি প্রতিনিধিদল পাঠানো হয়। আইএমইডি পরিদর্শন প্রতিবেদনে বলা হয়েছে, কোনো কারণ ছাড়াই ঠিকাদারি প্রতিষ্ঠান কাজ করতে বিলম্ব করছে। এ ক্ষেত্রে বৃষ্টি, সড়ক নির্মাণে প্রয়োজনীয় উপকরণের ঘাটতি, পাথরসঙ্কট, অর্থসঙ্কট, মাটিসঙ্কট ইত্যাদির দোহাই দেয়া হয়েছে। দেখা গেছে, এসব সমস্যা অনেকটাই কেটে গেলেও কাজ না করে বসে ছিল প্রতিষ্ঠানটি। বারবার ব্যয় বাড়ানোর লক্ষ্যেই তারা এমনটি করেছে। প্রতিবেদনে আরো বলা হয়, চীনা প্রতিষ্ঠানের এ কারসাজির সঙ্গে সওজের সংশ্লিষ্টদেরও সম্পৃক্ততা থাকতে পারে। ফলে দ্রুত কাজ শেষ করার বিষয়টি নিয়ে সওজের যথেষ্ট অবহেলা ছিল। শুধু তাই নয়, প্রকল্পের মনিটরিংয়ের দায়িত্বে থাকা মন্ত্রণালয়ের সংশ্লিষ্টদের জানা থাকলেও এ বিষয়টি নিয়ে ঠিকাদারি প্রতিষ্ঠানের সঙ্গে কোনো কথা বলা হয়নি। কোনো ব্যবস্থাও নেয়া হয়নি। এ জন্য সময় ও ব্যয় বারবার বাড়ানো হচ্ছে। তবে বিষয়টি অস্বীকার করেন সওজের প্রধান প্রকৌশলী ইবনে আলম হাসান। এ ব্যাপারে তিনি সাংবাদিকদের বলেন, নিয়ম মেনেই প্রকল্পের কাজ করা হচ্ছে। এ পর্যন্ত যেসব কাজ হয়েছে তা সাবলীলভাবেই হয়েছে। তদারকিতে কোনো গাফিলতি বা কারসাজি করা হয়নি। কাগজে-কলমে থাকলেও প্রকল্পটি মূলত শুরু হয়েছে ২০১৩ সালে। এর পর থেকে যে অগ্রগতি হয়েছে তা সন্তোষজনক। এ ছাড়া ব্যয় বৃদ্ধির যে যুক্তি দেয়া হয়েছে তাতে কোনো সমস্যা পায়নি আইএমইডি। এ জন্য একনেকে যাচ্ছে সংশোধন প্রস্তাব।